Author: Calisto1
Last saved by: agenda0
Company: Ipo

Predkladacia správa

Návrh zákona o  dizajnoch sa predkladá v súlade s Plánom legislatívnych úloh vlády Slovenskej republiky na rok 2002, schváleným uznesením vlády Slovenskej republiky z 19. decembra 2001 č. 1203.

	Podnetom pre urýchlenie legislatívnych prác na návrhu zákona bolo uznesenie vlády Slovenskej republiky č. 1154 z 12. decembra 2001 k Prioritným úlohám vlády Slovenskej republiky vyplývajúcim z Pravidelnej správy Európskej komisie o pripravenosti Slovenskej republiky na členstvo v Európskej únii z 13. novembra 2001.

	Účelom predmetného návrhu zákona je aproximácia práva Slovenskej republiky s právom Európskej únie a Európskych spoločenstiev.

	Predloženým návrhom dochádza k rekodifikácii dizajnového práva v súčasnosti upraveného zákonom č. 527/1990 Zb. o vynálezoch, priemyselných vzoroch a zlepšovacích návrhoch v znení neskorších predpisov. Do právneho poriadku Slovenskej republiky sa implementuje Smernica 98/71 ES Európskeho parlamentu a Rady z 13. októbra 1998 o právnej ochrane dizajnov, čím dochádza k harmonizácii dizajnového práva s právom Európskeho spoločenstva a Európskej únie.

	Podľa Legislatívnych pravidiel vlády SR bol návrh zákona predložený na medzirezortné pripomienkové konanie 15 ministerstvám, 8 ústredným orgánom štátnej správy a 20 ďalším celoslovenským inštitúciám. Návrh zákona bol daný na vedomie Kancelárii prezidenta Slovenskej republiky a Národnej rade Slovenskej republiky.
Termín na podanie pripomienok bol do 28. 2. 2002. Z dôvodu hrozby nesplnenia úloh vyplývajúcich z prijatých eurointegračných záväzkov bola v súlade s Legislatívnymi pravidlami vlády SR zvolená možnosť uskutočniť pripomienkové konanie v skrátenej forme. Akceptované boli aj pripomienky doručené po termíne na podanie, a to až do dňa, kedy boli práce na návrhu zákona pred jeho predložením vláde SR ukončené.

	S ohľadom na vyhodnotenie medzirezortného pripomienkového konania sa návrh zákona o dizajnoch predkladá bez rozporov.

Návrh zákona nebude mať finančný, ekonomický ani environmentálny vplyv, ani vplyv na zamestnanosť.
	
	Návrh zákona bol dňa 9. apríla 2002 prerokovaný Legislatívnou radou vlády Slovenskej republiky, ktorá odporučila vláde Slovenskej republiky predmetný návrh po zapracovaní pripomienok schváliť.

	Vzhľadom na vyššie uvedené integračné záväzky Slovenskej republiky a potrebu doručiť tento vládny návrh zákona poslancom Národnej rady Slovenskej republiky do 26. apríla 2002, tak aby mohol byť prerokovaný Národnou radou na jej najbližšej schôdzi, je potrebné, aby vláda Slovenskej republiky prerokovala predkladaný materiál na svojom najbližšom zasadnutí dňa 24. apríla 2002. 

	Návrh zákona bude po prerokovaní a schválení vládou Slovenskej republiky predložený Národnej rade Slovenskej republiky na schválenie.